Diari Oficial de la Generalitat Valenciana


Sumari del DOGV 4965, del 14-03-2005 (2005/2429)

RESOLUCIÓ de 20 de desembre de 2004, del director general d'Energia, per la qual s'atorga a Iberdrola Distribución Eléctrica, SAU, autorització administrativa i aprovació del projecte d'execució per a la instal·lació de la desviació entre els suports número 8 i número 10 de la línia aèria d'alta tensió de 132 kV D/C Xixona-Alcoi i Ibi-Alcoi, al terme municipal d'Alcoi, província d'Alacant. ATLIRE/2004/28/03. Expedient 2818/2004.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4965

Data del DOGV
:   14-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2429


Data del document
:   20-12-2004

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Alcoi
    * subministrament d'energia elèctrica
    * empresa privada

RESOLUCIÓ de 20 de desembre de 2004, del director general d'Energia, per la qual s'atorga a Iberdrola Distribución Eléctrica, SAU, autorització administrativa i aprovació del projecte d'execució per a la instal·lació de la desviació entre els suports número 8 i número 10 de la línia aèria d'alta tensió de 132 kV D/C Xixona-Alcoi i Ibi-Alcoi, al terme municipal d'Alcoi, província d'Alacant. ATLIRE/2004/28/03. Expedient 2818/2004. [2005/M2429]
  
Vist l'expedient amb referència ATLIRE/2004/28/03, incoat per la Unitat Territorial d'Energia d'Alacant a instàncies d'Iberdrola Distribución Eléctrica, SAU (en avant, Iberdrola), amb domicili a València, carrer d'Isabel la Catòlica, número 12, relatiu a la sol·licitud d'autorització administrativa i aprovació de projecte d'execució firmat per l'enginyer tècnic industrial Juan Luis Perea Ramírez i visat pel Col·legi d'Enginyers Tècnics Industrials d'Alacant, amb data 21 de juny de 2004, per a la instal·lació de la desviació entre els suports núm. 8 i núm. 10 de la línia aèria d'alta tensió de 132 kV D/C Xixona-Alcoi i Ibi-Alcoi, al costat de la carretera CV-795, a l'altura del PK 1, 7, al terme municipal d'Alcoi, província d'Alacant.
  
Vist que en el període d'informació pública a què va ser sotmesa la sol·licitud per mitjà d'anuncis en el Butlletí Oficial de la Província d'Alacant el dia 11 d'octubre de 2004 i en el Diari Oficial de la Generalitat Valenciana el dia 6 d'octubre de 2004, per a ser examinat el projecte de la instal·lació i formular-se les reclamacions que s'estimaren oportunes.
  
D'acord amb la documentació que es troba en l'expedient, no s'han presentat al·legacions a la mencionada sol·licitud dins del termini establit reglamentàriament.
  
Vist que de conformitat amb allò que s'ha establit en la Llei 54/1997, de 27 de novembre, del Sector Elèctric, i el Reial Decret 1.955/2000, d'1 de desembre, pel qual es regulen les activitats de transport, distribució, comercialització i procediments d'autorització de les instal·lacions d'energia elèctrica i en relació amb els condicionats tècnics a establir per l'Ajuntament d'Alcoi, s'ha rebut del regidor delegat d'Urbanisme, amb data 20 de juliol de 2004, la còpia del document d'aprovació definitiva de l'homologació modificativa parcial i plans parcials de millora residencial i industrial el Castellar del municipi d'Alcoi, segons la Resolució adoptada pel conseller de Territori i Habitatge, de data 21 de maig de 2004.
  
Vist que, de conformitat amb allò que s'ha establit en l'article 131 del Reial Decret 1.955/2000, d'1 de desembre, es va remetre separata del projecte tècnic de la desviació de línia projectada, a l'efecte d'establir l'oportú condicionat tècnic a:
  
- La Diputació Provincial d'Alacant per encreuament amb la carretera CV-795, a l'altura del PK1,7, i no s'ha manifestat contestació a la reiteració prevista en la lletra b) de l'apartat 2 del mencionat article.
  
- Telefónica de España, SA, direcció de xarxes d'Alacant, per encreuament amb línies de telecomunicació, i es mostra la seua conformitat amb la instal·lació projectada, sempre que es respecten les cotes mínimes indicades en el projecte i les prescripcions indicades en l'acord UNESA-CTNE i protocol addicional.
  
Vist que remesos oportunament al peticionari els condicionats establits perquè foren acceptats o formulara les objeccions que estimara procedent, va prestar la seua conformitat amb el contingut d'estos, i se sol·licita la continuació dels tràmits necessaris per a accedir a la petició formulada.
  
Vist que, amb data 3 de desembre de 2004, el director general de Gestió del Medi Natural de la Conselleria de Territori i Habitatge va dictar Declaració d'Impacte Ambiental estimat acceptables, només als efectes ambientals i sense perjuí de les autoritzacions que li siguen preceptives, la desviació de línia elèctrica d'alta tensió 132 kV D/C Ibi-Alcoi i Xixona-Alcoi, en el tram comprés entre els suports núm. 8 i núm. 10, el promotor dels quals és Iberdrola Distribución Eléctrica, SAU, sempre que este es desenvolupe d'acord amb la documentació presentada i d'acord amb els condicionats que en la part resolutiva de la present resolució s'exposaran.
  
Vist que d'acord amb la sol·licitud i el projecte d'execució, firmat per l'enginyer tècnic industrial Juan Luis Perea Ramírez i visat pel Col·legi d'Enginyers Tècnics Industrials d'Alacant, amb data 21 de juny de 2004, que s'han presentat, la finalitat que es perseguix amb la instal·lació referida és la desviació de la línia projectada per a satisfer les necessitats de demanda d'energia a zones industrials i de consum domèstic amb garanties de seguretat i regularitat.
  
Vist que el Servici Territorial d'Energia d'Alacant, competent per a la instrucció de l'expedient de sol·licitud, ha informat favorablement a esta amb data 9 de desembre de 2004.
  
Vist que Iberdrola Distribución Eléctrica, SAU, es troba inscrita definitivament en la secció primera del Registre Administratiu de Distribuïdors, Comercialitzadors i Consumidors qualificats, amb àmbit d'actuació nacional.
  
Atés que l'article 40.3 de la Llei 54/1997, de 27 de novembre, del Sector Elèctric, establix que les autoritzacions d'instal·lacions de la xarxa de distribució d'energia elèctrica seran atorgades per l'administració competent, sense perjuí de les concessions i autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació del territori i al medi ambient.
  
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric, i en el Reial Decret 1.955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica.
  
Atés que la Direcció General d'Energia és competent per a la resolució del present expedient, d'acord amb el que disposa l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
Esta Direcció General d'Energia resol:
  
Primer
  
Autoritzar administrativament a Iberdrola Distribución Eléctrica, SAU, la instal·lació per a la desviació entre els suports número 8 i número 10 de la línia aèria d'alta tensió 132 kV D/C Xixona-Alcoi i Ibi-Alcoi, al costat de la ctra. CV-795, a l'altura del PK 1, 7, al terme municipal d'Alcoi, província d'Alacant, i les característiques principals del qual són les següents:
  
Traçat per a la desviació del tram de LAAT 132 kV Xixona-Alcoi i Ibi-Alcoi comprés entre els suports núm. 8 i núm. 10, i eliminació de suports amb numeració 8, 9 i 10 i la col·locació de quatre suports de nova planta.
  
El punt de connexió de la línia és un nou suport que s'ha de col·locar en el va comprés entre els suports número 7 i número 8, i el punt final un nou suport que substituïx el suport número 10.
  
Tensió nominal: 132 kV (1a categoria).
  
Tipologia constructiva: aèria.
  
Freqüència: 50 Hz.
  
Longitud: 539 m.
  
Conductors:
  
Línia Xixona-Alcoi. Per a les fases: alumini i acer recobert d'alumini tipus LA (Hawk), i per al de terra, acer AC-50.
  
Línia Ibi-Alcoi. Per a les fases: alumini i acer recobert d'alumini tipus LA (Hawk), i per al de terra, conductor fibra òptica OPGW-14.
  
Pressupost: 57.688,20 euros.
  
Segon
  
Aprovar el projecte d'execució referit a la instal·lació de la desviació de la línia autoritzada en el punt primer de la present resolució, firmat per l'enginyer tècnic industrial Juan Luis Perea Ramírez i visat pel Col·legi d'Enginyers Tècnics Industrials d'Alacant, amb data 21 de juny de 2004, i se sotmet a les condicions següents:
  
1. La instal·lació haurà de realitzar-se d'acord amb el projecte presentat.
  
2. El termini d'execució de la instal·lació serà de 60 dies.
  
3. El titular de la instal·lació haurà de tindre en compte en l'execució del projecte les condicions imposades pels organismes i entitats afectats, totes estes se li notificaren oportunament i van ser acceptades.
  
4. El titular donarà compte de la terminació de les obres al Servici Territorial d'Energia d'Alacant, a l'efecte de reconeixement definitiu i extensió de l'acta de posada en servici.
  
5. Condicions d'orde mediambiental:
  
Es manté la prescripció establida en la Resolució de 17 de novembre de 2003, del director General del Medi Natural, per la qual s'aprova la declaració d'impacte ambiental relativa a l'expedient d'homologació modificativa i pla parcial de millora industrial i residencial el Castellar, tramitat per l'Ajuntament d'Alcoi, relativa a l'obligatorietat de procedir a la canalització subterrània d'una línia elèctrica aèria de 132 kV que en l'actualitat creua l'àmbit del sector i es fixa, per a això, un termini no superior a cinc anys en els termes que fixa la dita declaració.
  
En la instal·lació dels suports es tindrà en compte que no s'obriran camins nous, i els suports s'ubicaran, dins de l'enclavament elegit en les cotes més baixes. Per tant, en la fase d'execució s'emprarà la maquinària adequada que permeta la instal·lació dels suports amb les mínimes afeccions.
  
Es procedirà a la senyalització en el recorregut dels cables de terra per mitjà de la instal·lació d'elements salvaocells situats cada 10 metres i al portell. Els elements salvaocells que s'han d'utilitzar seran les tires en X de neopré (35 cm x 5 cm) subjectes per mordassa d'elastòmer amb cinta luminiscent o també es poden utilitzar espirals de color visible i dimensions de 30x100 cm.
  
Haurà de respectar-se al màxim la vegetació existent, per tant s'han d'ubicar els suports de forma que no s'afecte espècies arbòries ni en la fonamentació, ni en la posterior franja de seguretat, la qual consistirà simplement en l'eliminació de la vegetació que afecte directament la línia i no es puguen mantindre per altres mètodes (podes, reubicació, suport, etc.).
  
Es procedirà a l'eliminació dels materials sobrants en les obres i de qualsevol abocament accidental, una vegada hagen finalitzat els treballs d'instal·lació dels suports i estés dels conductors, i es restituirà la forma i els aspectes originals del terreny.
  
L'administració deixarà sense efecte la present resolució en qualsevol moment en què s'observe l'incompliment de les condicions imposades en esta.
  
Contra la present resolució, que no posa fi a la via administrativa, es podrà interposar recurs d'alçada davant del secretari autonòmic d'Infraestructures en el termini d'un mes, comptador des de l'endemà de la seua notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 20 de desembre de 2004.- El director general d'Energia: Antonio Cejalvo Lapeña.